แนวโน้ม SET ลบตามภูมิภาค หลังราคาน้ำมันร่วง กดดัน “หุ้นพลังงาน”
แนวโน้มตลาดหุ้นไทยเช้านี้ลบตามภูมิภาค หลังราคาน้ำมันร่วง กดดัน “หุ้นพลังงาน” ส่วนปัจจัยในประเทศยังไม่มีอะไรโดดเด่นเข้ามาหนุน
แนวโน้มตลาดหุ้นไทยเช้านี้ลบตามภูมิภาค หลังราคาน้ำมันร่วง กดดัน “หุ้นพลังงาน” ส่วนปัจจัยในประเทศยังไม่มีอะไรโดดเด่นเข้ามาหนุน
18 พ.ย. 2564

นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.กรุงไทย ซีมิโก้ กล่าวว่า ตลาดหุ้นไทยเช้านี้มีโอกาสที่จะปรับตัวลงในทิศทางเดียวกับตลาดหุ้นในภูมิภาคเอเชียที่เช้านี้ต่างเคลื่อนไหวในแดนลบกันเป็นส่วนใหญ่ จากหุ้นในกลุ่มพลังงานที่น่าจะปรับตัวลงตามราคาน้ำมันที่ร่วงลง หลังสหรัฐฯบอกให้จีน และประเทศอื่น ๆ นำน้ำมันออกจากคลังมาใช้เพื่อสกัดเงินเฟ้อพุ่งสูง ซึ่งทำให้มีการมองกันว่าสหรัฐฯคงจะเริ่มระบายน้ำมันออกจากคลังมาใช้ก่อนคนอื่น
นอกจากนี้ เงินเฟ้อของอังกฤษได้ขึ้นสูง ทำให้มีการมองกันว่าธนาคารกลางอังกฤษ (BoE) อาจจะเป็นประเทศแรกที่จะมีการปรับขึ้นอัตราดอกเบี้ย ขณะที่ธนาคารกลางสหรัฐฯ (เฟด) และธนาคารกลางยุโรป (ECB) พยายามที่จะยังไม่ขึ้นดอกเบี้ย
ส่วนบ้านเราเวลานี้ยังไม่มีปัจจัยอะไรเด่น ก็มองเป็นปัจจัยอื่น ๆ อย่างการลุ้นมาตรการช้อปดีมีคืนเอาออกมาใช้ เป็นต้น และวานนี้หุ้นในกลุ่มไฟแนนซ์ปรับตัวขึ้นเด่น รับผลจากเศรษฐกิจไทยฟื้น และอัตราดอกเบี้ยบ้านเราก็ยังไม่ปรับขึ้น รวมถึงได้ตอบรับปัจจัยลบก่อนหน้านี้ไปมากแล้ว ซึ่งตอนนี้บ้านเราก็รอ Fund Flow ไหลเข้ามา
พร้อมให้แนวรับ 1,640-1,635 จุด ส่วนแนวต้าน 1,650-1,658 จุด